Predkladacia správa

	Ministerstvo hospodárstva Slovenskej republiky predkladá návrh zákona, ktorým sa mení zákon č. 70/1998 Z. z. o energetike a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 276/2001 Z. z. ako iniciatívny návrh.

	Zákon č. 70/1998 Z. z. bol novelizovaný zákonom č. 276/2001 Z. z. o regulácii v sieťových odvetviach a o zmene a doplnení niektorých zákonov, ktorý nadobudol účinnosť         1. augusta 2001. Touto novelou sa zriadil Úrad pre reguláciu sieťových odvetví a vykonal sa rozsiahly presun kompetencií z Ministerstva hospodárstva Slovenskej republiky na tento úrad.

	Účelom predkladanej novely je zrušenie povinnosti priamych odberateľov tepla osadiť radiátory automatickými termoregulačnými ventilmi s cieľom, aby opatrenia na vyregulovanie sústavy tepelných zariadení neboli vykonávané na ťarchu konečných spotrebiteľov – občanov.

	Návrh zákona nezakladá žiadne nároky na štátny rozpočet, ani na rozpočty samosprávnych krajov a rozpočty obcí, ako ani na zamestnanosť.

	Návrh zákona bol zaslaný do medzirezortného pripomienkového konania. Vecné pripomienky uplatnilo Ministerstvo financií Slovenskej republiky a Ministerstvo práce, sociálnych vecí a rodiny Slovenskej republiky, tieto boli predkladateľom akceptované.

	Vyhodnotenie medzirezortného pripomienkového konania je pripojené k materiálu.

	Návrh zákona sa predkladá bez rozporov.

	Legislatívna rada vlády Slovenskej republiky prerokovala predložený návrh zákona na svojom zasadnutí dňa 2. 10. 2001 a odporučila, aby k nemu zaujala stanovisko aj Rada hospodárskej a sociálnej dohody Slovenskej republiky.

	Keďže predkladaný návrh zákona nie je súčasťou plánu práce Rady hospodárskej a sociálnej dohody Slovenskej republiky, táto ho na svoje rokovanie nezaradí.

	Podľa odporučenia Legislatívnej rady vlády Slovenskej republiky predkladateľ po zapracovaní jej pripomienok predkladá nové znenie uvedeného návrhu zákona na rokovanie vlády Slovenskej republiky.